text: 19-årig bilist varetægtsfængslet efter vanvidskørsel
  14 februar 2016 kl. 19.52
  Bildør ramte betjent og cyklist var ved at blive kørt ned, da ung, mandlig bilist forsøgte at køre fra politiet.
  Lørdag aften ved 21-tiden gik den vilde biljagt. Politiet forsøgte uden held at stoppe en 19-årig, mandlig bilist, men han nægtede at stoppe.
  - Da betjenten går hen mod bilen, kører føreren af bilen i stedet imod ham, og han bliver ramt af en åben bildør, fortæller vagtchef ved Syd- og Sønderjyllands Politi, Søren Strægaard, til TV SYD.
  Jagten fortsætter over Alssundbroen, hvor det flere gange er ved at gå helt galt.
  - Efter han har krydset broen, kører han ind på en cykelsti, hvor han er tæt på at ramme en cyklist. Senere er han også ved at ramme en bil, fortæller Søren Strægaard.
  Til sidst lykkedes det at stoppe bilen. Han blev anholdt og sigtet for en række sager. To sigtelser for fare for liv og førlighed, en sigtelse for vold mod tjenestemand, sigtelse for at køre uden kørekort og derudover en række færdselsforseelser.
  Den 19-årige mand var søndag i grundlovsforhør, og han sidder nu varetægtsfængslet frem til 1. marts.
  Efter biljagt: 19-årig mand fra Sønderborg varetægtsfængslet for hensynsløs kørsel og fare ift. trafikanter og politi #anklager
  
  